曹勋
梦仙谣
梦入蓬莱宫，岧嶢耸朱阁。
灵风翔紫烟，霭胡生罗幕。
鸾凤栖瑶林，咀嚼瑶华萼。
老龙戏沧洲，喷涛荡鳞角。
朱户翳霄晖，翠殿开晴廓。
中有神仙人，缓步锵金铎。
颜貌盛芙蓉，举止何绰约。
引我丹霞房，玉浆金罍酌。
更赐琅玕膏，笑谈同饮啄。
仙童供蟠桃，盛以朱云络。
坐看移三山，惊波沸五岳。
下顾尘埃徒，奔走赴陵壑。
真人执我手，殷勤相付托。
若到红尘中，莫染红尘浊。
他年须是早归来，奉迎当遣辽东鹤。